
1. Extinderea Uniunii Europene

 

La 9 octombrie a.c., Comisia Europeană a aprobat extinderea până în 2004 a Uniunii Europene, dând publicităţii un raport care recomandă aderarea la UE a zece state candidate. Comisia propune finalizarea negocierilor de aderare în 2004 pentru Cipru, Cehia, Estonia, Ungaria, Letonia, Lituania, Malta, Polonia, Slovacia şi Slovenia. 

Comisia Europeană va propune şefilor de stat şi de guvern ai ţărilor UE să aprobe aderarea celor 10 state, aceste ţări urmând să participe ca membri cu drepturi depline ai UE la alegerile din iunie 2004 pentru Parlamentul European.

Potrivit experţilor europeni, Uniunea Europeană se va clasa, după extinderea cu zece candidaţi, pe locul trei în lume din punct de vedere al populaţiei, care va ajunge la 455 de milioane de locuitori. După extindere, UE va avea cu 75 de milioane de locuitori mai mult, dintre statele candidate Polonia, cu 39 de milioane de locuitori, având cea mai mare populaţie, de 100 de ori mai mare decât a Maltei (390.000 de locuitori).

După extindere, Uniunea va fi marcată de diferenţe economice semnificative. Potrivit raportului Comisiei Europene, Produsul Intern Brut cumulat al celor zece state candidate este de 404,1 miliarde de euro, reprezentând numai 4,6% din veniturile actualilor membri UE. În anul 2001, Produsul Intern Brut/locuitor al ţărilor candidate a fost de 33 până la 80 de euro, acesta reprezentând 45% din PIB-ul din UE. Rata inflaţiei s-a situat între 2 şi 10,8%, în timp ce rata şomajulului a fost de 5,7% în Slovenia şi Ungaria, 16,5% în Lituania şi 19,4% în Slovacia.

Comisia Europeană a evaluat costurile extinderii din perioada 2004-2006 la 40,1 miliarde de euro.

De asemenea, Comisia Europeană a luat act de dorinţa României şi Bulgariei de a deveni membre UE în 2007, dar nu a luat o hotărâre clară în acest sens. Comisarii europeni au amendat proiectul raportului privind extinderea, care preconiza fixarea unei date reper a aderării celor două state, pentru 2007. Potrivit versiunii finale a textului, Comisia s-a limitat în "a lua act de voinţa" autorităţilor celor două state, privind aderarea la UE în 2007 şi a promis că "va face tot posibilul" pentru a ajuta cele două state să îndeplinească acest obiectiv. În plus, Executivul european a anunţat că, pe baza analizei rapoartelor de ţară, va propune, înainte de Consiliul European de la Copenhaga (decembrie 2002), realizarea unei "foi de parcurs" detaliate pentru România şi Bulgaria, în vederea încheierii pregătirilor de aderare. 

*

Comisia Europeană a atras atenţia asupra lipsei de progrese în lupta împotriva corupţiei în mare parte dintre cele opt ţări foste comuniste care ar urma să devine membre UE în 2004. Potrivit raportului Comisiei, "corupţia este omiprezentă în ţările est-europene candidate la UE", iar nivelul acesteia constituie un motiv de îngrijorare pentru Uniunea Europeană. "Funcţionarii serviciilor publice, majoritatea insuficient plătiţi, sunt uşor de influenţat prin intermediul mitei, tradiţie moştenită de la regimul comunist şi care asigură un tratament mai bun celui care o oferă".

Parlamentul leton a reacţionat la declaraţia Comisiei Europene prin numirea unui director al noului "Birou de luptă împotriva corupţiei". Un raport în domeniu al organizaţiei neguvernamentale anticorupţie "Transparency International", situează Letonia, Republica Cehă şi Slovacia, pe acelaşi loc cu Sri Lanka şi Ghana. Fenomenul afectează şi restul ţărilor candidate, chiar dacă în Slovenia şi Estonia situaţia este mai bună.

Potrivit raportului Comisiei, o serie de înalţi funcţionari sunt deferiţi justiţiei, dar unii reuşesc să scape de punerea sub acuzare în ciuda unei îmbogăţiri spectaculoase şi inexplicabile. Corupţia nu afectează doar viaţa cetăţenilor, ci şi lumea politică, subminând încrederea faţă de persoanele aflate la guvernare. În Slovacia, cinci miniştri au demisionat din cauza implicării în afaceri de corupţie în cursul primilor patru ani ai guvernării premierului Mikulas Dzurinda. Prim-ministru şi după alegerile legislative din septembrie a.c., M. Dzurinda a desemnat ca prioritate a mandatului său lupta anticorupţie, promiţând să demaşte deturnările de fonduri comise în perioada lui Vladimir Meciar (1994-1998). 

În Ungaria, noul guvern al premierului socialist Peter Medgyessy, care a preluat puterea în luna mai a.c., a decis să facă publice deturnările de fonduri de care este acuzat fostul premier conservator Victor Orban. Această acţiune se loveşte de opoziţia unor grupuri de interese foarte puternice, conform declaraţiilor secretarului de stat însărcinat cu controlul cheltuielilor publice, Laszlo Keller. Guvernul condus de P. Medgyessy a declarat că s-au deturnat sume masive din fondurile publice care au ajuns în conturile societăţilor apropiate conservatorilor.

Comisarul european pentru extindere, Gunter Verheugen, s-a declarat neliniştit de "scepticismul" opiniei publice europene actuale asupra viitorului Europei extinse. "Există încă o mare doză de scepticism în mai multe state ale Uniunii Europene", a declarat Gunter Verheugen, cu prilejul prezentării în faţa Parlamentului European a raportului Comisiei Europene privind extinderea.

"Misiunea noastră este de a face în aşa fel ca cetăţenii europeni să înţeleagă şi să aprobe acest proiect", a afirmat el. G. Verheugen a avertizat că, în absenţa unui efort susţinut de informare ar putea să apară surprize neplăcute în unele ţări, mai ales după semnarea tratatului de aderare, prevăzută a avea loc în primăvara anului 2003.

Comisarul pentru extindere a arătat că europenii reproşează Uniunii faptul că aderarea s-a făcut fără implicarea lor. Acesta, pe de altă parte, a susţinut raportul de evaluare al Comisiei asupra primirii a zece noi state în 2004. "Spunem lucrurilor pe nume, dar nu am identificat nici măcar o singură problemă care să nu poată fi rezolvată înainte de 2003", a afirmat el.

"O clauză referitoare la primii doi ani de la aderarea noilor membri va permite o reacţie rapidă", a precizat Gunter Verheugen. "Această clauză va permite adoptarea de măsuri dacă se dovedeşte că politicile Uniunii nu funcţionează pe anumite pieţe interne sau în unele domenii. Nu putem cunoaşte cu exactitate care sunt dificultăţile de adaptare care ar putea interveni în cursul primilor ani, după aderare, având în vedere dimensiunile extinderii. Această clauză de salvgardare este cu atât mai necesară cu cât extinderea va face obiectul unei dezbateri publice", a mai declarat el. 

*

Preşedintele Convenţiei pentru viitorul Europei, Valery Giscard d'Estaing, s-a declarat, la 7 octombrie, la Londra, în favoarea redenumirii viitoarei Uniuni Europene extinse şi reformate, părând să încline pentru denumirea de "Europa Unită". "«Unită» este un cuvânt puternic: este un continent unit, unit în sens constituţional", a precizat fostul preşedinte francez. La începutul lunii octombrie a.c., V. Giscard d'Estaing a propus patru denumiri posibile: "Comunitatea Europeană", "Uniunea Europeană", "Europa Unită" şi "Statele Unite ale Europei". Preşedintele Convenţiei a considerat, însă, că sintagma "Statele Unite ale Europei" ar putea fi similară pentru anumite state membre cu o accepţiune federalistă.

Pe de altă parte, V. Giscard d'Estaing se declară împotriva sporirii prerogativelor Comisiei Europene în domenii precum economia sau afacerile externe, susţinând o mai bună coordonare între guvernele naţionale. "Luarea deciziilor în mod colectiv, practica unei cooperări organizate câştigă teren. Propunem o funcţionare a lucrurilor într-o manieră mai unificată. Europa a devenit prea complicată, prea ostilă. Comisiei îi revin problemele comunitare concrete, însă Consiliul are prerogative în ceea ce priveşte schimbările majore din cadrul Uniunii precum şi problemele de apărare şi politică externă", a declarat preşedintele Convenţiei pentru viitorul Europei.

Valery Giscard d'Estaing consideră, pe de altă parte, că înfiinţarea unui Congres din care să facă parte reprezentanţi ai Parlamentului European şi ai Parlamentelor naţionale ar permite Europei să restabilească legătura cu cetăţenii.

 

 

2. Concluziile raportului de ţară al Comisiei Europene privind România 

Potrivit raportului de ţară pentru anul 2002 al Comisiei Europene, "România a continuat să înregistreze progrese către o economie de piaţă funcţională, iar perspectivele de realizare a acestui obiectiv s-au îmbunătăţit, dar printre altele sunt necesare finalizarea privatizării în sectorul bancar, continuarea reformei cheltuielilor publice şi a procedurilor bugetare, precum şi respectarea angajamentelor de limitare a cheltuielilor salariale în sectorul public. Implementarea susţinută şi deplină a măsurilor planificate şi finalizarea reformelor avute în vedere vor permite României să facă faţă, pe termen mediu, presiunii concurenţiale şi forţelor pieţei din cadrul Uniunii Europene". Conform documentului menţionat, "în ultimii ani, în România au fost consemnate realizari semnificative pe linia stabilizării macroeconomice. Aplicarea unui management mai adecvat de politici macroeconomice a avut ca rezultat scăderea inflaţiei, creşterea economică a fost reluată, iar poziţia externă a ţării rămâne sustenabilă".

"Pentru a consolida aceste progrese, autorităţile trebuie să acorde o atenţie prioritară asigurării unei tendinţe de stabilitate macroeconomică bazat pe continuarea procesului dezinflaţionist, pe menţinerea unui management adecvat al politicilor macroeconomice şi pe impunerea disciplinei fiscale", recomandă raportul Comisiei Europene.

Experţii Comisiei Europene au remarcat, totodată, că România a reuşit să obţină progrese considerabile în procesul de creare a instituţiilor necesare unei economii de piaţă, dar consideră ca necesară implementarea cadrului legislativ şi de supraveghere îmbunătăţit.

Potrivit analizei realizate, se impun finalizarea privatizării în sectorul bancar, precum şi o monitorizare atentă şi o pregătire preventivă pentru luarea de măsuri prompte faţă de recenta creştere a masei monetare şi a creditului bancar.

Autorii raportului au consemnat, de asemenea, avansarea procesului de restructurare într-o serie de sectoare din economie. "Liberalizarea preţurilor şi a comerţului, combinată, în cursul ultimului an, cu ajustarea semnificativă a tarifelor la energie şi cu reforme fiscale importante, au creat premisele pentru o alocare mai eficientă a resurselor", se arată în raport, care subliniază importanţa continuării reformei cheltuielilor publice şi a procedurilor bugetare.

"Disciplina financiară a fost consolidată progresiv prin reforma actuală a sectorului financiar, prin îmbunătăţirile succesive aduse cadrului de reglementare şi supraveghere a pieţelor financiare şi prin avansarea în procesul de privatizare. Impunerea disciplinei financiare necesită îmbunătăţirea administraţiei fiscale şi a conformării fiscale, aplicarea consecventă şi transparentă a măsurilor recente de reducere a arieratelor energetice, utilizarea fermă şi transparentă a prevederilor legale recent aprobate pentru accelerarea privatizării şi determinarea de a lichida întreprinderile producătoare de pierderi. De asemenea, trebuie respectate angajamentele de limitare a cheltuielilor salariale în sectorul public", se afirmă în acelaşi document.

Un alt progres semnalat în raport se referă la continuarea liberalizării în domeniul liberei circulaţii a capitalului, România angajându-se să respecte un calendar pentru înlăturarea controlului schimburilor valutare şi a altor restricţii asupra circulaţiei de capital. "România s-a aliniat, în mare parte, la acquis-ul privind dreptul societăţilor comerciale, dar nivelul pirateriei şi al contrafacerilor rămâne o problemă serioasă, iar aplicarea legislaţiei trebuie să se îmbunătăţească", menţionează raportul de ţară pentru 2002 al Comisiei Europene.

"Şi în domeniul politicii concurenţei au fost făcute unele progrese în transpunerea acquis-ului comunitar, în principal în ceea ce priveşte legislaţia antitrust, dar aplicarea legislaţiei, atât în domeniul ajutoarelor de stat, cât şi antitrust trebuie îmbunătăţită. În altă ordine de idei, restructurarea sectorului metalurgic va trebui să fie mai atent monitorizată", consideră experţii europeni.

Deşi accelerarea alinierii la acquis-ul privind politica agricolă este de remarcat, evoluţiile legislative în acest domeniu nu au fost însoţite de evoluţia structurilor administrative capabile să implementeze efectiv acquis-ul. "Reformele structurale au fost foarte lent introduse. Aranjamentele pentru inspecţiile în sectorul fito-sanitar trebuie îmbunătăţite dar, mai urgent, cele din sectorul veterinar. În domeniul pescuitului, România a adoptat legislaţia-cadru necesară, dar s-au înregistrat întârzieri în stabilirea structurilor administrative necesare", se arată în raport.

România a realizat progrese ferme în ceea ce priveşte alinierea cu acquis-ul comunitar în domeniul impozitării, însă sunt necesare în continuare ajustări, iar capacitatea de implementare şi de aplicare a legislaţiei impozitării rămâne limitată.

În raportul Comisiei Europene se apreciază că "în pofida progreselor în domeniul armonizării legislative, multe probleme structurale trebuie să fie rezolvate în domeniul sectorului energetic, iar noile structuri de operare trebuie să fie consolidate. Pentru dezvoltarea unei politici industriale de succes şi pentru promovarea dezvoltării întreprinderilor mici şi mijlocii sunt necesare, în continuare, eforturi de simplificare şi stabilizare a mediului de afaceri".

Potrivit raportului, "în domeniul transporturilor progresele României au fost diferenţiate: bune în privinţa transportului rutier şi feroviar, rezonabile în domeniul aviaţiei, dar limitate în cazul siguranţei maritime".

Problema-cheie cu care se confruntă România este dezvoltarea instituţiilor capabile să aplice recent adoptata legislaţie şi asigurarea fondurilor pentru investiţiile considerabile cerute de acquis-ul comunitar.

Progrese au fost consemnate şi în alinierea la prevederile europene în sectorul telecomunicaţii, ca şi în pregătirea liberalizării pieţelor de comunicaţii şi poştale. În raport se apreciază că eforturile viitoare vor trebui orientate către dezvoltarea nou înfiinţatelor administraţii de implementare în cadrul unui organism independent şi cu adevărat eficient.

"Progresele în politicile regionale au fost mai lente, iar România nu are încă o politică de coeziune consolidată", se apreciază în raportul Executivului european, care mai adaugă faptul că deşi acţiunile de dezvoltare a capacităţii administrative au început, sunt necesare, în continuare, eforturi de proiectare a sistemelor de management şi implementare.

În domeniul vamal, în pofida unui nivel înalt de armonizare cu acquis-ul comunitar, este necesară în continuare atât armonizarea legislativă, cât şi eforturi de reducere a nivelului corupţiei în cadrul administraţiei vamale şi trebuie continuat efortul pentru dezvoltarea sistemelor IT în vederea schimbului computerizat de date între România şi Comisia Europeană.

Raportul mai remarcă progresele cu privire la controlul financiar, precum şi faptul că au fost introduse sisteme moderne de management şi control financiar. În această privinţă însă, se apreciază că sunt necesare mai multe eforturi pentru protecţia intereselor financiare ale Comunităţii Europene, că trebuie întărită capacitatea administrativă privind controlul financiar public intern şi trebuie garantată independenţa Curţii de Conturi. 

 

3. Situaţia din Irak 

 

Consiliul de Securitate al ONU a făcut apel, la 8 octombrie a.c., la găsirea unei soluţii de compromis în problema irakiană, propunere primită cu optimism de Statele Unite.

Departamentul de Stat american a evidenţiat "punctele comune" cu partenerii externi ai SUA, în special referitoare la faptul că şi "Consiliul de Securitate trebuie să se sesizeze şi să precizeze care sunt regulile inspecţiilor prin care Irakul trebuie să se conformeze rezoluţiilor ONU, în caz contrar putând apărea consecinţe negative". "La nivel conceptual, lucrurile încep să se aranjeze", a apreciat Richard Boucher, purtătorul de cuvânt al Departamentului de Stat, care a recunoscut că "încă există multe de rezolvat" pentru a se ajunge la un text care să poată fi înaintat Consiliului de Securitate.

Pentru a fi adoptată, o rezoluţie ONU trebuie să obţină voturile a cel puţin nouă dintre cele 15 ţări membre ale Consiliului de Securitate şi să nu fie respinsă de nici unul dintre cei cinci membri permanenţi - Statele Unite, Rusia, China, Marea Britanie şi Franţa. Un compromis ar putea fi susţinut şi de cei zece membri nepermanenţi ai Consiliului de Securitate, majoritatea părând prea puţin dispusă să fie de acord cu punctul de vedere american.

Găsirea unui compromis în acest sens a făcut obiectul discuţiilor care au avut loc la 7 octombrie a.c., la Paris, între ministrul francez al afacerilor externe, Dominique de Villepin, şi omologul său britanic, Jack Straw.

Dominique de Villepin a declarat că este posibilă o avansare "rapidă", în pofida divergenţelor între propunerea americano-britanică, care prevede adoptarea unei singure rezoluţii care să includă şi recurgerea la forţă, în cazul în care acest lucru este necesar, şi cea a celorlalţi membri ai Consiliului de Securitate (Franţa, Rusia, China), care refuză să acorde "mână liberă" pentru declanşarea unei ofensive, preferând o abordare în doi timpi.

În urma discuţiilor, Jack Straw nu a exclus posibilitatea adoptării a două rezoluţii succesive pe tema Irakului, aşa cum susţine Franţa, dar a atras atenţia că "ameninţarea cu forţa" ar fi necesară pentru a-l face pe Saddam Hussein să se conformeze condiţiilor impuse de ONU.

"Noi am spus întotdeauna că preferăm o singură rezoluţie, dar nu am exclus şi nu excludem posibilitatea a două rezoluţii", a declarat J. Straw. Ministrul britanic a adăugat că doreşte "o soluţie paşnică şi diplomatică la ameninţarea pe care o reprezintă Irakul". Totuşi, acesta a insistat asupra faptului că "o diplomaţie eficientă trebuie să fie susţinută de ameninţarea cu forţa".

O poziţie "de mijloc" ar putea fi acceptată de Irak, al cărui ambasador la Naţiunile Unite, Mohammed Alduri, a declarat că administraţia irakiană nu respinge "nici o rezoluţie" a Consiliului de Securitate şi că ar fi "dispusă să examineze aceste rezoluţii". Cu toate acestea, preşedintele irakian Saddam Hussein a afirmat că îi "este imposibil să renunţe la misiunea de a apăra independenţa Irakului".

În ciuda intenselor presiuni diplomatice, potrivit analiştilor, SUA şi Marea Britanie nu au fost susţinute decât de patru state: Bulgaria şi Norvegia, care au arătat în mod deschis că susţin poziţia americano-britanică, Columbia şi Singapore, care pot fi convinse foarte uşor.

În Orientul Mijlociu, liderii Iranului au dat de înţeles că îşi vor manifesta opoziţia vehementă faţă de orice acţiune "unilaterală" a Statelor Unite împotriva Irakului, în acelaşi timp exprimându-şi indignarea faţă de "crimele din ce în ce mai numeroase ale Israelului". Potrivit surselor oficiale, Iranul nu va accepta nici o încălcare, chiar accidentală, a spaţiului său aerian, în cazul unui atac împotriva Irakului.

 

 

 

4. Rezoluţia Congresului SUA privind utilizarea forţei armate în Irak 

Camera Reprezentanţilor a aprobat, la 11 octombrie a.c., cu o largă majoritate - 296 de voturi pentru şi 133 împotrivă - o rezoluţie care îi permite preşedintelui american, George W. Bush, să utilizeze forţa în vederea dezarmării Irakului, în cazul în care o astfel de acţiune este necesară.

Documentul adoptat îi oferă lui George W. Bush prerogative sporite printre care posibilitatea de a se angaja într-o acţiune militară împotriva Irakului fără aprobarea Naţiunilor Unite. Rezoluţia, intitulată "Autorizare pentru utilizarea forţei militare împotriva Irakului”, îi permite preşedintelui american "utilizarea forţelor armate ale Statelor Unite după cum crede de cuviinţă".

Analiştii politici apreciază că pentru a-i "consola" şi pe democraţii minoritari, rezoluţia încurajează epuizarea tuturor mijloacele diplomatice înainte de a folosi armele, iar în cazul unei campanii militare, preşedintele este obligat să informeze Congresul, la fiecare 60 de zile despre modul de desfăşurare a operaţiunilor militare.

Reprezentantul democrat, John Spratt, a avertizat, în cadrul intervenţiei sale în faţa Camerei Reprezentanţilor, că în lipsa unei abordări multilaterale "o astfel de campanie s-ar transforma într-o confruntare între Statele Unite şi Irak, iar pentru anumite grupuri, un război între arabi şi lumea musulmană, şi restul lumii". La rândul său, reprezentantul republican Henry Hyde, a declarat că, "pentru instaurarea păcii, trebuie pregătit războiul". 

Textul adoptat stipulează că o eventuală intervenţie militară împotriva Irakului nu trebuie să împiedice continuarea luptei antiteroriste.

Majoritatea democraţilor, minoritari în Cameră, au votat împotriva rezoluţiei, cu 126 de voturi din 211. Doar şase republicani şi un deputat independent au respins textul. În favoarea rezoluţiei au votat 81 de democraţi şi 215 republicani.

A doua cameră a Congresului american, Senatul, unde există o majoritate democrată, a aprobat, la rândul său, rezoluţia propusă de Casa Albă. 

 

5. Al doilea tur al alegerilor prezidenţiale din Serbia 

 

În Serbia a avut loc, la 13 octombrie a.c., al doilea tur de scrutin pentru alegerea preşedintelui ţării, pe fondul temerilor referitoare la invalidarea alegerilor din cauza unui apel la boicot, lansat de ultranaţionalişti.

Circa 6,5 milioane de alegători ar fi trebuit să participe, în al doilea tur de scrutin, la alegerea preşedintelui, cei doi candidaţi fiind actualul preşedinte al Iugoslaviei, Voislav Koştuniţa, pe care sondajele îl considerau drept câştigător, şi vicepremierul iugoslav Miroljub Labus.

Potrivit estimărilor reprezentanţilor organizaţiei neguvernamentale CESID, care au supravegheat majoritatea birourilor de vot din Serbia, rata de participare a fost de 45,5%, iar preşedintele Iugoslaviei, Voislav Koştuniţa, care a obţinut 66,6% din sufragiile exprimate, adică aproximativ două milioane de persoane, l-a devansat pe adversarul său, Miroljub Labus (31,3%).

Legislaţia prevede anularea scrutinului dacă nivelul abţinerilor depăşeşte procentul de 50%. În aceste condiţii ar trebui organizate noi alegeri, potrivit legii electorale în vigoare din perioada fostului preşedinte Slobodan Miloşevici.

V. Koştuniţa şi-a exprimat fără prea mare convingere încrederea în succesul scrutinului. "Sunt convins că alegerile vor arăta hotărârea ţării de a face schimbări până la capăt, în ciuda tuturor dificultăţilor", a precizat el.

La rândul său, M. Labus a declarat că "am făcut tot ce am putut pentru a convinge alegătorii să meargă la urne şi să voteze pentru o Serbie modernă şi proeuropeană. Sunt sigur că reformele vor continua, oricare ar fi rezultatul alegerilor. Nu există o altă opţiune".

Anularea scrutinului din cauza nivelului redus de participare ar putea întârzia finalizarea unor importante dosare politice, cum ar fi adoptarea Cartei viitorului stat Serbia-Muntenegru, de care depinde iniţierea procedurii de admitere a ţării în Consiliul Europei, prevăzută pentru 7 noiembrie a.c.

Analiştii consideră că eşecul alegerilor prezidenţiale va încetini, de asemenea, procesul de reforme angajat de Guvernul condus de premierul sârb Zoran Djindjici, care îl sprijină pe liberalul M. Labus.

Alegerile prezidenţiale au fost considerate un test privind raportul de forţe dintre V. Koştuniţa şi Z. Djindjici, fostul său partener dar care a devenit, de-a lungul ultimelor luni, cel mai înverşunat adversar al acestuia.

V. Koştuniţa şi M. Labus au programe diferite privind viitorul ţării, primul pledând pentru prudenţă, în timp ce al doilea optează pentru reforme accelerate şi pentru o integrare rapidă a ţării în Europa.

Au fost deschise birouri de vot şi pentru sârbii din provincia Kosovo, populată în proporţie de peste 90% de albanezi, care cer independenţa şi boicotează cu regularitate alegerile organizate de autorităţile din Belgrad.

Eşecul înregistrat în cel de al doilea tur de scrutin reprezintă, potrivit analiştilor, un succes pentru liderul ultranaţionalist Voislav Şeşeli, aliat al fostului preşedinte Slobodan Miloşevici, care le-a cerut simpatizanţilor săi să boicoteze alegerile prezidenţiale. 

 

 

6. Alegerile legislative din Pakistan 

 

Potrivit rezultatelor alegerilor legislative care au avut loc la 10 octombrie a.c., analiştii politici au remarcat faptul că partidele fundamentaliste musulmane pakistaneze se bucură de o mare susţinere în nord-vestul şi sud-estul ţării, regiune de la graniţa cu Afganistanul.

Aceste alegeri au fost primele de la lovitura de stat militară a generalului Pervez Musharraf, care a avut loc în urmă cu trei ani, în octombrie 1999. În urma alegerilor din anul 1997, formaţiunile fundamentaliste nu dispuneau decât de patru locuri în adunarea legislativă, care a fost suspendată şi, ulterior, dizolvată, după lovitura de stat a generalului P. Musharraf.

În campania electorală, formaţiunile fundamentaliste musulmane au atacat vehement alinierea lui P. Musharraf la coaliţia internaţională împotriva terorismului, precum şi cooperarea Pakistanului la operaţiunile împotriva Afganistanului condus de regimul taliban. Acestea s-au folosit, în mod deschis, de faptul că generalul Pervez Musharraf a încercat să îngrădească formaţiunile islamiste de tip extremist, dintre care a interzis mai multe mişcări şi organizaţii, arestând numeroşi militanţi.

"Oamenii doresc schimbarea, după actele de corupţie ale foştilor lideri politici şi după politica proamericană a generalului Musharraf", a afirmat unul dintre aleşi, Qazi Hussain Ahmed, liderul formaţiunii Jamaat-i-Islami, unul dintre cele şase partide din coaliţia fundamentalistă musulmană (MMA). "Este evident că sentimentele antiamericane ale populaţiei au fost în favoarea noastră şi suntem fericiţi pentru acest lucru", a adăugat H. Ahmed.

"Acest lucru arată că, mai mult decît a controla provincia din nord-vest, de la graniţa cu Afganistanul, MMA va reprezenta o balanţă în Adunarea Naţională, iar acest lucru va obliga viitorul guvern să diminueze susţinerea faţă de războiul împotriva terorismului", a precizat Afzal Niazi, analist politic pakistanez. "Nu acestea sunt rezultatele pe care ar fi avut plăcerea să le audă generalul Musharraf", a adăugat analistul politic.

"Guvernul de la Islamabad nu va abdica de la lupta împotriva terorismului internaţional, în pofida succesului obţinut de fundamentaliştii islamişti în cadrul alegerilor parlamentare", a precizat ministrul pakistanez al informaţiilor, Nisar Memon, în cadrul unei conferinţe de presă.

Potrivit rezultatelor finale, alianţa musulmană ce grupează şase partide religioase - Muttahida Majlis-e-Amal (MMA) - a obţinut 45 de mandate dintr-un total de 272 în Adunarea Naţională (camera inferioară a Parlamentului de la Islamabad, ce va fi reînfiinţată după trei ani de regim militar). Aceeaşi alianţă va deţine cele mai multe locuri în parlamentele locale din provinciile situate în nord-estul ţării şi în forul legislativ din regiunea Belucistan. 

Liga Musulmană din Pakistan - Quaid (PML-Q), susţinătoare a regimului militar, a obţinut în Adunarea Naţională 77 de mandate, Partidul Popular din Pakistan, condus de Benazir Bhutto, aflându-se pe poziţia a doua cu 63 locuri. Liga Musulmană din Pakistan - Nawaz, a fostului premier Nawaz Sharif a obţinut 14 locuri, în timp ce candidaţii "independenţi" au câştigat 29 locuri. Alte 70 de mandate, rezervate femeilor şi minorităţilor, vor fi validate ulterior. 

Analiştii politici locali şi occidentali şi-au exprimat îngrijorarea în legătură cu viitorul colaborării dintre Pakistan şi coaliţia antiteroristă internaţională condusă de SUA, având în vederea faptul că islamiştii au susţinut la vremea respectivă regimul taliban din Afganistan şi s-au pronunţat împotriva operaţiunii americane în Afganistan, fapt pentru care unii dintre ei au fost consemnaţi sub arest la domiciliu sau chiar încarceraţi. 

Ministrul pakistanez al informaţiilor a mai precizat că "atât SUA cât şi alţi parteneri ai acestora din cadrul coaliţiei antiteroriste nu au de ce se teme, deoarece alianţa MMA este o coaliţie religioasă, şi nu o grupare de organizaţii fundamentaliste animate de intenţii belicoase". 

Liderii MMA au anunţat comunitatea internaţională că nu intenţionează să creeze în Pakistan un guvern asemănător celui taliban, întrucât situaţia actuală se deosebeşte total de cea din Afganistan. Totodată, coaliţia partidelor islamice, care în campania electorală a pledat pentru retragerea Pakistanului din coaliţia antiteroristă, a anunţat că punctul său de vedere asupra prezenţei trupelor americane pe teritoriul ţării este "negociabil". "Vom da dovadă de supleţe şi vom adopta toate măsurile care să fie în interesul naţiunii", a declarat Qazi Hussain Ahmed, liderul Jamaat-i-Islami. 

Q. Hussain Ahmed a purtat consultări cu Amin Fahim, liderul Partidului Poporului din Pakistan, a doua formaţiune politică pakistaneză după numărul de mandate parlamentare, privind o viitoare colaborare. Negocieri privind viitoare alianţe au loc şi între alte partide în vederea formării noului guvern, întrucât nici o formaţiune nu a obţinut o majoritate absolută de voturi.

Potrivit agenţiei de presă oficiale din Pakistan, APP, prezenţa la urne a fost în jur de 36%.

Observatorii Uniunii Europene la alegeri au criticat Comisia electorală din Pakistan pentru că nu a adoptat măsurile necesare pentru a împiedica implicarea autorităţilor pakistaneze în alegerile legislative, apreciind că aceasta "pune sub semnul îndoielii independenţa Comisiei electorale".

"Misiunea de observatori ai UE are dovezi solide potrivit cărora autorităţile publice, de la administraţia locală până la nivelul guvernului, au fost activ implicate în manevre electorale", a afirmat şeful misiunii de observatori europeni, John Cushnahan.

La rândul său, Richard Boucher, purtătorul de cuvânt al Departamentului de Stat al Statelor Unite ale Americii, a declarat că "alegerile legislative din Pakistan s-au desfăşurat în mod relativ liber şi în linişte, în ciuda preocupărilor exprimate anterior cu privire la mediul preelectoral".

